LidanRubinov/Halacha-QA huggingface dataset:
שאלה: שליח ציבור שלא הולך עם כיפה: האם אדם שמתפלל כל התפילות בציבור וראו אותו בלי כיפה ברחוב יכול להיות שליח ציבור?
תשובה: בימים קדומים שליח הציבור היה מוציא את הרבים ידי חובה לכן נאמר שיהיה שליח ציבור הגון. ועכשיו שכל אחד מתפלל לעצמו אין קפידא (מג"א נג,כ חת"ס סימן רה). אך לפי המקובלים (כה"ח שם, פו. וכן סימן קכד, ט ע"פ האר"י) שליח ציבור מסייע שתתקבל תפילת הציבור ועוד הוא מעורר את העם ברגש הקודש ואם חלילה אינו הגון מעורר קיטרוגים, ובנוסף תפילת חזרת העמידה היא חשובה יותר לשיטה זו. לכן ראוי להקפיד על שליח ציבור בימים נוראים וגם בשאר ימות השנה אם אפשר. כיפה חובתה מדרבנן והיא מהווה סמל חשוב מעבר לחיוב בה ולכן, אם אפשר, ראוי שלא יהיה שליח ציבור כאשר לא הולך קבוע עם כיפה. אך צריך להזהר ממריבות על כך, שעדיף להסתמך על הפוסקים המקילים המוזכרים לעיל ולא לריב על כך.
שאלה: הדלקת אש במוצאי שבת: אני עושה הבדלה בבית וכתוב לי את הסדר ההבדלה ואני עושה ככה,קודם כל קורא "הנה אל ישועתי.ובשם ה אקרא. מברך על הבשמים ואחר כך מברך על האש ומדליק ואחר כך קורא "המבדיל בין קודש לחול" האם זה ר?כי שמעתי שצריך קודם לומר "המבדיל בין קודש לחול" ורק אחר כך להדליק אש ואם כן האם אותו דבר זה גם על ברכת בשמים? :)
תשובה: ב"ה לך ידידי היקר. שמחתי לקבל את מכתבך. כל הכבוד על ההתמדה לעשות הבדלה, זה ממש חשוב ונפלא. לפי ההלכה אנו בהבדלה קודם כל מדליקים את הנר של ההבדלה (שמורכב לפחות משני נרות יחד) וממלאים את הגביע או הכוס ביין או במיץ ענבים. אנו אוחזים ביין ומתחילים בנוסח שאתה אומר, לאחר מכן אתה מברך בורא פרי הגפן, ברכת בורא מיני בשמים ולאחר מכן בורא מאורי האש. בסוף אתה מברך את ברכת המבדיל וכאן מסתיימת ההבדלה. הסדר פשוט, ואני מאמין שתתרגל אליו בקלות. שתהיה לך המון המון הצלחה ועליה גדולה בכל שאתה עושה. אשמח לעזור עוד בכל מה שתרצה. הרב יצחק גרינבלט.
שאלה: שירת ילדות בנוכחות אביהן: האם מגיל מסויים ראוי לאסור על ילדות לשיר בנוכחות אביהן, ואם כן, כיצד להציג זאת בפני הילדות? (גם ככה קשה לילדה עם זה שאנחנו לא מרשים לרקוד בבית). הגדולה שלנו בת כמעט עשר, השירים נכון לכרגע שירים מקלטות ילדים, מתנועת הנוער אריאל ושירים מהכיתה.
תשובה: בנות יכולות לשיר בנוכחות אביהם גם אם הם גדולות. בנוגע לנוכחות אחים, מגיל בת מצווה אסור אולם שירי שבת נהוגים לשיר ביחד כל המשפחה.
שאלה: פרסום צהר בעניין הרבנות השבת: לרב ראיתי את הפרסום שערך מכון צהר בעניין הרבנות הראשית. הוזכר שם שצריך להמשיך את מסורת הרבנים הראשיים מהרב זצ"ל ועד הגר"ע יוסף. האם הגר"א שפירא והגר"מ אליהו זצ"ל אינם במסורת? האם זה היה מכוון או מיקרי שלא היה יחס אליהם?
תשובה: המילה "ועד" כוללת את כולם
שאלה: גויים בבית הכנסת: אני מכהן כרב בקהילה קטנה בצפון אמריקה. הסיפור שבעקבותיו הבקשה בהמשך: בת של אחד החברים נשואה לאינו יהודי. לבתם בת מצווה השבת (חוגגים במקום אחר). באימייל של הודעות הקהילה לא הוזכר שם האב (הגוי) -- ובעקבות זה, תלונות, אי נעימות. פתחנו מעין מיני בית מדרש יומי של כמה דקות ובו אנו מתדיינים בסוגיות בוערות, אשמח למקורות לגבי יחס השתתפות חסר רצון לעידוד התבוללות-לעומת הרצון לקשר עם הצד היהודי והילדים ושבת קנדה - הליפקס, רב הקהילה האורטודוקסית
תשובה: מכת ההתבוללות היא המכה הקשה ביותר לעם היהודי. רק אתם בגולה יודעים איך להתמוד אתה. מבחינת ראותי כאן בארץ, טוב עשית שלא הזכרת את שם האב כי מבחינה הלכתית הוא לא אביה והעברת מסר ברור נגד מכת ההתבוללות. אך מי שמכיר את התנאים במקום יכול אולי לשקול שיקול נוסף. ה' ינחה אותך בעצה טובה.
שאלה: נסיעה בשבת ברכב חשמלי: האם מותר לי לנסוע ברכב חשמלי או אופניים חשמליות בשבת? ואם לא, הייתי רוצה לדעת למה?
תשובה: אין לנסוע ברכב חשמלי בשבת.
שאלה: כהן גדול ביום הכיפורים: לכבוד הרב היו כמה ניסים שהיו בבית המקדש, ואחד מהם שלא ארע קרי לכהן גדול ביום הכיפורים. איך יתכן שאדם כ"כ גדול, איש האלוקים, צדיק גמור שלא טעם טעם חטא מימיו, שגופו כ"כ קדוש, שכביכול, זה "נס" שלא אירע לו ח"ו קרי ביום הכיפורים?
תשובה: לא מדובר רק על קרי מחמת הרהור עבירה. הוצאת הזרע יכולה גם להיות בגלל חום או בגלל מזון שמגביר זרע. גם כל הארועים שאינם נוגעים לקדושה אלא למציאות פזיולוגית לא ארע שנוצר מצב של זרע.
שאלה: מצלמה בשבת בבית הכנסת: בבית הכנסת שאני מתפלל בו יש מערכת אזעקה שבשבת מנוטרלת. בנוסף לזה יש מספר מצלמות ששתיים מהם נדלקות בעת שעובר בנאדם ובלילה הם מאירות באור האדום שעובר בן אדם מולם חיישן תנועה שאלתי כמה אנשים שמה והם אמרו שיש מקום להתיר מכמה סיבות: פסיק רישא דלא ניחא לה וגרמא יש כאלה שעדיין אוסרים לפי ששמעתי שאלתי היא האם אני יכול לעבור שמה אחרי שבן אדם כבר עבר והמצלמה נדלקה הרי אני לא עושה פה שום דבר כי המצלמה כבר דלוקה וגם אני לא נהנה מזה שהוא עבר וזה גם שבות ושבות דמצווה שהרי איסור מצלמה מדרבנן ולהינות מחילול שבת הוא דרבנן והמצווה זה ללכת להתפלל בבית כנסת? אשמח לתשובה
תשובה: צריך לברר מבחינה הנדסית מה קורה במצלמות שלכם, האם נעשית בהן מלאכה או לא. פנה בבקשה לצומת בגוש עציון.
שאלה: לנסות לאכול אוכל כשר: אני התחלתי לנסות לאכול אוכל כשר, ואני מרגיש שאני לא כ"כ מסוגל לקבל לעתיד שאף פעם לא יקרה לי שאפול ואעבור, ואוכל אוכל כשר למהדרין או בכלל. האם מותר לי להתפלל ולבכות בדברים הקטנים? האם כדאי לנסות או שזה שקר ומדבר שקר תרחק?
תשובה: ב"ה לך. שמחתי מאוד לקבל את מכתבך ולראות את הכנות שלך, את הרצון שלך ויחד עם זה את הקשיים שאתה מרגיש בהם. חשוב מאוד לדעת ששינוי של התקדמות רוחנית הוא דבר לא קל, וחשוב לדעת שברוב רובם של השינויים האלו יש נפילות ויש משברים, זה טבעי, שכן אנו בני אדם. חכמנו זכרונם לברכה לימדו אותנו שההבדל בין צדיק לבין מי שלא זה לא אם מנסים או לא, אלא אם נשברים אחר הנפילה הראשונה, או שיודעים לנער את הבגדים מעפר הנפילה, לקום שוב, לאסוף את הכוחות ולהתחיל שוב. כך אמרו חכמים: "שבע יפול צדיק וקם". הוא נופל, אך הוא קם. חשוב לדעת שכל תהליך גדול דורש זמן ודורש התקדמות איטית. רוב רובם של בני האדם לא יכולים להפוך את עצמם ברגע אחד, אלא צריכים להתקדם צעד אחר צעד, וזה טבעי ונכון. לכן דע לך שהתהליך שלך חשוב מאוד, ושיש לך בו זכות נפלאה, ואיתה אתה ממשיך הלאה. בעזרת ה' כשתזכה שהשינוי הזה יהיה לך קל, תוכל להתקדם לעוד ועוד דברים, ותעשה זאת בשמחה, תרגיש בהם אור וקדושה, תרגיש בהם ששמחה אמיתית שמקיפה אותך. אל תיבהל מהדרך הארוכה, את תיבהל מהנפילות, כך מתקדמים. עלה והצלח והמון המון ברכה, ואשמח להיות בקשר ולעזור גם בדברים נוספים. בברכת הצלחה רבה הרב יצחק גרינבלט.
שאלה: מפטיר לפני יארצייט בראש השנה: יש בבית הכנסת איש שיש לו יארצייט על אביו מיד אחרי ראש השנה - האם יקרא את המפטיר בראש השנה או שעדיף לקרוא בשבת כמופיע במנהגים לענין עליה כחזן דווקא בשבת שלפני היארצייט (בגלל ענינים הקשורים בנשמות בשבת )?
תשובה: עדיף בשבת.
שאלה: עט מהשירות לאומי שלא החזרתי: בשירות לאומי שלי היה אחת לשבוע כינוס של כל בנות הקבוצה (כ- 20 בנות). לפני כחודשיים, לאחר כינוס שבועי של הקבוצה, מצאתי עט שהיה שייך למישהי מבנות הקבוצה. לא ידוע לי של מי העט מכיוון שלכולן יש את אותו סוג העט (כי קיבלנו עטים מתנה מהרכזת). אך אני מצאתי את העט בשולחן שבו אני זוכרת בערך איזה בנות ישבו שם.לקחתי את העט איתי ותיכננתי שבפעם הבאה אני כבר ידאג להחזיר למי ששכחה אותו שם. מה שקרה- שכל פעם יצא שלא שאלתי והעט נשאר אצלי עד היום (והשירות כבר נגמר). מה אני אמורה לעשות? ( לא יודעת אם זה פרט חשוב, אבל העט הוא עט פשוט שלא יקר).
תשובה: אם אין סימן, ומן הסתם התייאשו, מותר להשתמש בעט. אם יש סימן, ניתן להשתמש בעט בתנאי שתהיי מוכנה להחזיר ולפצות את בעלת העט על השימוש. ותכתבי פתק שאם תפגשי אותה את מוכנה לפצות אותה או להחזיר את העט.
שאלה: פגיעה בפגוש של רכב: פגעתי בפגוש של רכב חונה, האם אני מחוייב בהחלפת החלק או רק בתיקון?
תשובה: אם הרגילות היא להחליף את הפגוש, יש להחליפו. אולם אם אין רגילים להחליפו, יש לשלם את מחיר התיקון ולהשלים את ירידת הערך של הרכב, אם יש. פירוט הדברים: הת הבסיסי של נזק הוא ירידת הערך של החפץ הניזוק, ולכן יש לשלם סכום זה לבעל הרכב. אולם אם מדובר בנזק שרגילים לתקנו, יש לשלם את מחיר התיקון למרות שמחיר התיקון גבוה מירידת ערך הרכב. לדוגמא: ברכב ישן ירידת הערך היא קטנה אולם למרות זאת נזק שרגילים לתקנו יצטרך המזיק לתקנו למרות שהוא עולה יותר מירידת הערך. ולכן הדבר תלוי ברגילות, אם היא להחליף את החלק הניזוק יש להחליפו, אולם אם אין רגילים להחליפו יש לשלם את מחיר התיקון ולהשלים את ירידת הערך של החפץ, אם יש. מקורות:חושן משפט סימן שפז' בש"ך, חזו"א ב"ק ו' ג' הרב דניאל לונצר
שאלה: היכרויות ושידוכים: כבוד הרב פעם קראתי מאמר בעלון "באהבה ובאמונה" לגביי דיטיים שלא חייבים כל פעם רק לשבת ולדבר ולדבר כל הזמן אלא כדי גם לעשות דברים בייחד כדי להיחשף אחד לשני ולתהות על קנקנו אחד על השני.ובכן רציתי לשאול את הרב על שלל ומגוון האפשרויות שאפשר וכדאי לעשות אחד עם השני ברוח התורה וההלכה בעת פרק ההיכרות. הרב!
תשובה: ניתן ללכת למופע מוזיקאלי. ניתן ללכת למוזיאונים. ניתן ללכת ולהתנדב בבית חולים ביחד. ניתן לנסוע לטיול. ניתן לתת שיעורי עזר ביחד.
שאלה: מדיח כלים שאינו חם: מה היא הטמפרטורה שבה הכלי בולע? לדוגמא: האם הפעלת מדיח כלים בחום של עד 45 מעלות גורמת לבליעה פליטה? באם התשובה לא, אז האם ניתן במצב כזה להדיח כלים חלביים ובשריים יחד או זה אחר זה ללא שטיפה בינהם? השאלה נשאלה בהמשך לשאלה "חום הגורם לבליעת טעם"
תשובה: כלי בולע בטמפרטורת רתיחה או בעירוי בכ-90 מעלות (לפחות בכדי קליפה). במדיח כלים זה בדרך כלל פגום מאחר ויש שם סבון. ולכן תאורטית מותר לשים כלים חלביים ובשריים יחד במדיח, ולכן בדיעבד הכלים לא אסורים. לכתחילה זו לא הנהגה נכונה.
שאלה: ברכת המזון על פחות מכזית: אני ואח שלי בויכוח קטן. המקרה: אכלתי חצי פיתה אח שלי אומר שהייתי צריכה ליטול ידיים בלא ברכה, האם זה נכון? דבר נוסף-אכלתי נטו את הפיתה ( (שמתי בפנים דברים ולא היה עוד אוכל נוסף חוץ מהפיתה). זה אומנם לא היה כזית אך קבעתי על זה סעודה, ושבעתי מכך.האם עלי לברך ברכת המזון? אם זה חשוב-אני מעדות המזרח.
תשובה: על לחם פחות מכביצה נוטלים ידיים ללא ברכה (קנח,ב). ההסבר לכך, שפחות מכביצה אינו מקבל טומאה מהתורה והלחם לא יטמא על ידי הידיים, אך מכיון שחיוב ברכת המזון על כזית נחשב גם לעניין נטילת ידים, לכן נוטלים ידיים בלא ברכה) בחצי פיתה יש כביצה לפי כל שיטות המדידה, הן בנפח והן במשקל (מעל 54 סמ"ק, מעל 60 גרם). ולכן צריך ליטול ידיים ובודאי לברך ברכת המזון שחייבים באכילת כזית. ה' יצליח דרככם.
שאלה: מה מברכים על קובו: מה מברכים על קובו אדמה או עץ (רצוי לפי הרב אליהו)
תשובה: וברכת ד', על פי מידע שנמסר לי מפרופ' מזרחי, שהיה חוקר של הפרי הזה, אם זורעים זרע של קובו יקח לפחות 4 שנים עד שיגדל פרי. על כן, דינו כעץ לכל דבר ויש להמתין שנות ערלה ורק בשנה הרביעית אפשר לאכול את פריו. אמנם אם לוקחים יחור ושותלים הוא מניב מהר אבל כיוון שהמודד הוא הזריעה דינו כעץ. גם לדעת חכמי ספרד, שנוקטים כדעת הרדב"ז שכל המניב תוך שנתו דינו כירק, כאן יודו שדינו כעץ. בברכת התורה והארץ כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: דרכי פסיקה בשולחן ערוך: יורנו רבנו.מה שכתבו הבא"ח וזבחי צדק -על פי מורנו החיד"א,שאם השו"ע מביא סתם וי"א אזי צריך לחשוש לכתחילה לי"א.האם זה גם שבב"י הוא כותב שהלכה כפלוני, ובשו"ע הוא הביאו כסתם אך הביא דעה אחרת כי"א. כמו סימן פא, שכותב שהלכה כרשב"א כי הוא בתרא, ובשו"ע מביא את הר"ן כי"א?
תשובה: נראה שגם כאן הוא הדין שלכתחילה לחוש לי"א, אבל ההלכה הפשוטה היא כסתם.
שאלה: חשש גזל בעבודה: אדם שעובד במקום מסויים ויש לו חשש שגזל בעבודה, דהיינו: לא תמיד הקפיד לעבוד בשעות עבודה. ז"א הסתובב, "שקע בחלומות", לפעמים איחר לעבודה לפעמים סיים מוקדם על דעת עצמו בלי לקבל אישור מהמנהל, ועזב למקום עבודה אחר. איך הוא יכול לתקן את הגזל בעבודה במקום הקודם- כשהוא כבר נמצא במקום עבודה חדש? מקווה ששאלתי הובנה.
תשובה: אם אתה יכול להעריך כמה בערך גזלת ותתן למעסיק או למקום העבודה שי בשווי הגזילה, וזה יהיה כתמורה על מה שגזל. למקרים כגון אלו אין פתרון מושלם, אך זה מה שניתן לעשות במקרה זה.
שאלה: הליכה ברחוב ובים: רציתי לדעת מה ההבדל העקרוני (מבחינה הלכתית) בין הליכה לים מעורב לבין הליכה ברחוב או נסיעה ברכבת, הרי בכל מקרה עלולים להיתקל בדברים לא צנועים כלל? ומה דעת הרב לגבי שירות מעורב ביחידת מודיעין מובחרת?
תשובה: אדם הולך ברחוב לצורך עבודה או צורך נחוץ והרחוב לא נועד להליכת נשים חשופות. מה שאין כן ההולך לים יודע שהים עשוי לרחיצה ואם הוא מעורב בוודאי שיראה נשים חשופות מרצון ולא באונס. אינני יודע באלו תנאים משרתים באותה יחידה, אם יש צורך להיות ביחידות עם נשים חשופות בוודאי שיש בזה איסור.
שאלה: שייט באניה על האוקיינוס בשבת: אנו גרים ליד האוקיינוס, ולעתים עוגנות סירות שונות ומשונות. העיר עצמה מוקפת בעירוב - האם מותר לעלות על אניה עוגנת בשבת? (ולרדת?) - כנ ל באם האניה תשוט בשבת ותחזור בשבת? - האם ישנו הבדל באם עליתי לאניה קודם שבת? האם יהיה מותר לרדת לחוף? בכל הנ ל, המשיטים את האנייה הם גויים שימשיכו לעשות מה שהם עושים בלי כל קשר אל היהודי העולה עליה (לעצמם) כמו כ, אין הרגשה רעה אי נעימות בעלייה והפלגה באנייה כזאת.
תשובה: מבלי להיכנס לפרטים הלכתיים, הימצאות על ספינה בשבת כוללת בעיות הלכתיות ורוחניות רבות, צפויות ושאינן צפויות. היא לא המקום הראוי להימצא בו בשבת.
שאלה: אינה ביתו לאיזה עניין?: שוב הרב אריאל ציין שאביה-הבילוגוי-הגוי של הילדה אינו אביה מבחינה הלכתית. שאלתי: לאיזה עניין? לירושה? לכיבוד הורים? אחר? השאלה נשאלה בהמשך לשאלה "גויים בבית הכנסת"
תשובה: הוא אינו אביה לכל דבר ועניין. אם כי עליה לכבדו ולהכיר לו על שהביאה לעולם וגדלה.
שאלה: כלאים של נענע באדנית: בטעות שתלתי צמח מסוג נענע באדנית של צמח מסוג דק (עלה דוקר בלי פירות), האם זה כלאים? מה לעשות? האם אפשר לזרוע נענע באדנית של צמח מסוג פיקוס?
תשובה: וברכת ד' אם צמח הצד (עלה דוקר בלי פירות) איננו אכיל, אין בו כלאים. פיקוס הוא עץ נוי שאין בו כלאים עם ירקות. כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: צום בערב ראש השנה: לגבי צום שנהגו לצום בערב ר"ה, האם מסיימים אותו אחרי חצות היום (ואז מה לעשות לגבי מנחה ו"עננו") או שצריך לחכות עד הערב כדין כל צום?
תשובה: חלק גדול מהציבור לא צם כי נחלשו הדורות. מי שרוצה לצום יצום את כל היום. יש מושג הנקרא "תענית לשעות", ואדם יכול לקבל על עצמו לכתחילה לצום עד שעה מסוימת, כגון, עד חצות היום.
שאלה: להוריד שערות מחולצה בשבת: האם מותר להוריד מחולצה לבנה חדשה שערות שנשרו עליה בשבת והאדם מקפיד?
תשובה: מותר לנער סתם וזה לא נקרא כיבוס.
שאלה: העברת גופה של יהודייה מבית קברות מוסלמי ליהודי: האם יש עניין, האם זה רצוי וחשוב להעביר גופה של יהודייה שנקברה בבית קברות מוסלמי לבית קברות יהודי? היא נקברה לפני כשנתיים. אם כן, מה הן ההלכות? למשפחה המוסלמית אין כל מניעה.
תשובה: ראוי להעבירה לבית קברות יהודי. תתייעץ עם חברה קדישא באשר לפרטי ההעברה והלכותיה.
שאלה: אזכרה בבית קברות אחר בשנת אבל: אני בשנת אבל על אבי. האם מותר לי ללוות את בעלי שעולה לקבר אימו לאזכרה בבית קברות אחר מאיפה שאבי קבור?
תשובה: המנהג הוא שלא ללכת לקבר של נפטר תוך השנה מאחר ודינו עוד לא נגמר אבל מותר לאבל ללכת לקבר של אדם אחר. לכן, את יכולה ללכת לאזכרה.
שאלה: לאכול אצל מי שלא שומר כשרות: על פי הרמב"ם הלכות מאכלות אסורות פרק ט: הלכה ט: נפל חלב לתוך קדרה של בשר טועמין את החתיכה שנפל עליה חלב, אם אין בה טעם חלב הכל מותר. הלכה יא: קדרה שבשל בה בשר - לא יבשל בה חלב. ואם בישל - בנותן טעם. על פי הסיפא, האוכל בביתו של אדם שאיננו מייחד כלים לבשר וחלב - קרי: שאינו שומר כשרות, אם בישל המארח (או המסעדה) עבורו בכלים נקיים, ואין שמץ של טעם של בשר בחלב או בירקות - מותר לאכול. מלכתחילה - אין לבשל כמובן חלב בכלי של בשר. אגב, אין כאן דיון לגבי הצורך בהפרדת כלי אכילה (צלחת, סכום) אלא כלי בישול בלבד. מן הסתם אין בדבריי חידוש גדול, אבל משתמע כי האוכל בדיעבד מאכלי חלב או ירקות אשר בושלו בכלים נקיים כלשהם שאינם פולטים טעם - יש לו על מי לסמוך.
תשובה: ב"ה שלו-ם וברכה, כאשר לא בשלו בכלי נקי 24 שעות, מה שנבלע בתוכו נפגם. לכן, אם בשלו בו אחר כך המאכל לא נאסר. אולם זה רק כאשר המאכל לא היה חריף, כי מאכל חריף מחדש את הטעם הבלוע וזה גורם לאסור את המאכל כאשר הכלי היה טרף. בישול בתוך 24 שעות בכלי טרף אוסר את המאכל כי לא יודעים כמה טעם בלע האוכל מהכלי. הרב חגי בר גיורא
שאלה: להשאיר את אחי עם חברתו בבית: יש לאח שלי חברה ושניהם לא מקפידים על דיני ייחוד (אני חושבת שהם אפילו לא יודעים שיש איסור כזה). לפעמים יוצא שבבית נמצאים רק אני, אחי וחברה שלו. יש פעמים שאני צריכה לצאת מהבית. אז השאלה שלי היא: האם מותר לי לצאת מהבית כאשר אני יודעת שאחי וחברה שלו יישארו לבד בבית? האם אני מכשילה אותם באיסור ייחוד?
תשובה: את לא צריכה להגביל את עצמך בגלל אחיך שלא נוהג כשורה, אבל לפנים משורת הדין טוב שתשמרי עליו בנוכחותך. ואם את צריכה ללכת לצורך דחוף, אל תספרי לאן את הולכת כדי שיחשוב שכל רגע את עשויה לחזור וייזהר ממכשול עבירה.
שאלה: היחס למי שהולך לערכאות של גויים: ראיתי, כי לדעת רוב הפוסקים הרב פרנק זצ"ל, החזון איש זצ"ל, ה"ציץ אליעזר" ועוד רבים בתי המשפט של מדינת ישראל מוגדרים כבתי משפט של גויים מכיוון שהמשפט הנוהג במדינה הוא לא על פי התורה. ראיתי רק דיונים ביחס לבתי המשפט אבל לא ראיתי דיון ביחס למתדיינים בבתי משפט אלו. כידוע כל מי שמחלל שבת ברבים דינו כעובד ע"ז. מכלל זה יוצא למשל כי חילוני בימינו שימזוג יין יינו יהיה כדין יין נסך, אין הכרח להשיב לו אבדתו, מנהלים עימו משא ומתן כמו גוי, ניתן להשית עליו ריבית אם כי זה במחלוקת. מדוע אם כן לא נאמר כי החילוני הדן בבתי דין אלו הוא כמו גוי ממילא ואין שום מניעה שגוי יידון בבתי דין של עכו"ם? כמו כן, לא ניתן לחלק כי אנו שוללים ממנו רק את זכויותיו למשל החזרת אבידה כי אנו גם נותנים לו מעמד אקטיבי של גוי עם השפעה גם כאשר מדובר בהפסד ממון לאחרים ולאו דווקא שלו כמו יין נסך. ו
תשובה: יהודי מחוייב במצוות התורה בעל כורחו, גם אם הוא לא מעוניין בכך. ולכן, גם חילוני שאינו מקיים מצוות או יהודי מומר מחוייב לדון רק בבתי דין שנוהגים על פי התורה ולא בערכאות. זו הסיבה שהקב"ה כפה על ישראל הר כגיגית במעמד מתן תורה, למרות שהם קבלו אותה מרצונם, להורות שישראל מחוייבים בתורה גם ללא רצונם. וזהו שנאמר ביחזקאל 'כי בחימה שפוכה אמלוך עליכם'. מה שמצינו שיהודי מומר גורם ליין להיות יין נסך, הוא דין דרבנן כדי שנתרחק מחברתו ולא נתקרב אליו בסעודות משתה, אך הוא לעולם לא יצליח להיפטר ממצוות התורה. דין הלוואה בריבית והשבת אבידה תלויים בשאלה האם החילונים בימינו מוגדרים תינוקות שנשבו או לא, וכיוון שרוב החילוניים מוגדרים ככאלה, דינם כיהודי לדינים הנ'ל. אך כאמור, כל יהודי באשר הוא מחוייב במצוות שמוטלות עליו, ובכלל זה החיוב שלא לדון אצל ערכאות ולכן אף יהודי מומר מחוייב לדון רק בבי'ד שנוהג עפ'י דיני תורה הרב מרדכי גרוס
שאלה: נישואי קרובי משפחה: האם מותר לו לגבר יהודי לשאת את בתה של דודניתו? נכדה של דודתו
תשובה: מבחינה הלכתית מותר לגבר לשאת את דודניתו (שולחן ערוך אבן העזר סימן טו סעיף יז) וקל וחומר שמותר לשאת את בתה של דודניתו. אך מבחינה רפואית, בנישואין בין קרובי משפחה יש סבירות גבוהה מהרגיל למחלות גנטיות קשות לצאצאים, לכן יש לעבור בדיקות גנטיות לפני ההחלטה להינשא. (הבדיקות מתבצעות ע"י קופ"ח, יתכן שגם מכון פועה יוכל לעזור 02-6515050). הרב אשר עגם
שאלה: אכילת חלק אחורי בחו  ל: אבי שוחט ומנקר חלק אחורי עוד מימי חייו במרוקו, ומאז עליתנו לארץ ישראל בשנות החמישים, אנו אוכלים רק שחיטה עצמית ולכן אנו לוקחים איתנו בשר לכל מקום שאנו נוסעים. אנו נוסעים לארה ב לחג הסוכות. אנו מתכוונים לקחת איתנו בשר מהחלק האחורי. האם מותר לנו לאכול את הבשר שם אף על פי שאינו מותר לתושבי חו ל? כמו כן, האם מותר לאורחינו לאכול מהבשר שאנו לוקחים איתנו? האם מותר לנו לשחוט ולאכול בחו ל מהחלק האחורי? ב
תשובה: לא שמעתי שיש תקנה בחו"ל לא לאכול בשר אחורי אלא כך נהגו כדי להינצל בקלות מאיסור שאין הרבה בקיאים בו, על כן אין עליכם איסור לאכול בשר מנוקר ע"י אביך, אבל טוב שהיהודים שם לא ידעו זאת כדי שלא יקלו לעצמן ויגיעו למכשול חלילה.
שאלה: שאלת המשך ל"הדלקת אש במוצאי שבת" : איני השואל הקודם, אך רציתי לוודא: האם ניתן להדליק את הנר למרות שלא עשיתי הבדלה לפני כן בתפילת ערבית? השאלה נשאלה בהמשך לשאלה "הדלקת אש במוצאי שבת"
תשובה: שאלה יפה שאלת. לפי ההלכה אסור באמת במוצאי שבת לעשות דברים האסורים בשבת, כל עוד לא עושים הבדלה. ולכן אנו סומכים על ההבדלה בתפילה, אך אם לא אומרים הבדלה בתפילה, כמו נשים שלא מתפללות ערבית, או במצב שלך, אתה צריך לומר "ברוך המבדיל בין קודש לחול" לפני ההבדלה, וכך אתה פותר את הבעיה. בברכת הצלחה רבה הרב יצחק גרינבלט.
שאלה: צבע השין בתפילין של ראש: היום שמתי לב שצבעה השחור של השין בתפילין של ראש שלי מתקלף מה עלי לעשות?
תשובה: מצווה לעשות את עור הבתים שחור (שו"ע או"ח לב,מ). ויש אומרים, אף בדיעבד פסול (משנ"ב שם קפד, בשם הגר"א). אפשר לצבוע בכל טוש, כיוון שעשוי מחומרים כימיים ולא מן החי, ותפילין צריכים להעשות 'מן המותר בפיך'. כאשר צובעים לומר לשם מצוות תפילין. יש גם טושים שמוכרים לצביעת תפילין, יתכן שאיכותו טובה יותר.
שאלה: חיוב הפקר בתרומות ומעשרות: לכבוד הרב. במסכת ברכות (מ:) כתוב שלקט שכחה ופאה שעשאן גורן הוקבעו למעשרות. ופרש"י אע"פ שפטורים מן המעשר לקטן עני ועשאן גורן הוקבעו למעשר מדרבנן, דמאן דחזי סבר שתבואת קרקעו היא. שאלתי היא, מה יהיה הדין בפירות הפקר שהכניסן לביתו שלכאורה גם בהם קיים חשש דומה אך למעשה לא מצאתי מי שהחמיר בכך?
תשובה: וברכת ד' עיין רמב"ם תרומות פ"ב הי"ב, ובהשגות הראב"ד, ונחלקו בדבריך, ועיי"ש בכס"מ. ויש לחלק בין הפקר ובין מתנות הנתנות לעניים, שם הפרי מיועד לאנשים מסוימים, ואילו בהפקר אין בעלות כלל, על כן לא ברור שאפשר ללמוד מדיני מתנות לדיני הפקר. בגלל ספקות אלו לא נהגו להחמיר בהכנסה הביתה של הפקר. כתיבה וחתימה טובה הרב יהודה הלוי עמיחי מכון התורה והארץ כפר דרום אשקלון
שאלה: רחיצה לאחר טבילה: לכבוד הרב. כתוב בגמרא במסכת שבת שאסרו חכמים להתרחץ מיד לאחר הטבילה במקווה שלא יאמרו שהרחיצה לאחר הטבילה היא זו שמטהרת. השאלה היא האם ע"פ זה יהיה אסור אף למי שטובל בימינו להתרחץ מיד לאחר הטבילה אף שהמים מאד מלוכלכים או שהם מלאים כלור (אולי "אסור" אינה ההגדרה המדויקת לפי שהטבילה אינה חובה, אך אולי זה מחליש את מעלת הטבילה) והאם יש לכך פתרון אחר?
תשובה: ח לא אסרו את הרחיצה אחר הטבילה אלא גזרו שרחיצה כזו מטמאת. בימינו כולנו טמאי מתים ועל כן לא שייכת גזירה זו. גמר חתימה טובה.
שאלה: השבת אבידה: לכבוד הרב. מצאתי שעון בחצר ביהכ"נ, תליתי מודעה בלוח המודעות במקום עם מספר הפלאפון שלי, אך לצערי אף אחד לא התקשר לדרשו כבר זמן רב. מה עושים?
תשובה: שעון מוגדר כדבר שיש לתלות שהבעלים יודע בנפילתו, כיון והוא מונח על ידו. בשאלה לא צויינו שני פרטים משמעותיים לחלות ייאוש בהשבת אבדה: א) האם קיים סימן בשעון, ב) האם ביהכ"נס שבו נמצא השעון, הוא מקום שמשתמר. אם אין סימן מיוחד על השעון (גם סריטה במקום מיוחד תחשב לסימן מובהק), וביהכנ"ס הוא מקום שפתוח כל היום, ומבקרים בו אנשים רבים, ואינו מיוחד לקבוצה מסויימת. הרי שיש לתלות שהבעלים התייאש והוא שייך למוצא (סי רסב סעי' ג). אם קיים סימן מובהק, או שביהכנ"ס הוא מקום המשתמר, הרי שיש לשומרו עד שידרשוהו הבעלים- "עד שיבוא אליהו" (שו"ע חו"מ סי' רכז סעי' טו). הרב נריה צבי
שאלה: היתרים לקחת אוכל מבית מלון או מכנסים: לכבוד הרב. רציתי לברר מספר מציאויות בענין גזל: א. התארחנו באיזה כנס שהוגש בו כיבוד קל. האם העובדה שיש לאורח אפשרות לשתות ולאכול כפי חפצו מתירה לו לקחת מהכיבוד שהוגש, לביתו? ומה בדבר כמות מועטת כמו שקית תה אחת או שתיים? ב. ידוע שבצה"ל מטעמי בריאות משליכים מדי יום הרבה אוכל לאשפה. האם מותר לי בתור חייל לקחת אוכל (כגון ככר לחם) שאני יודע שהוא עומד להזרק? ג. האם באופן שאני אוכל ארוחה בחדר אוכל במלון או כיו"ב מותר לי לקחת עמי פרי או שנים אע"פ שאינני מתכוון לאוכלו כעת ממש אלא לאחר שתתעכל הסעודה במעי או שכל האוכל המוגש מיועד אך ורק לשעה בה אני נמצא עדין בחדר אוכל ולא לצאת עימו?
תשובה: בכל הנושאים האלה יש לאמוד את דעתו של בעל הדברים שבהם אנו חפצים להשתמש. לאחר בירור הדבר נראה כך: ביחס לשאלה א', מסתבר שדעת עורך הכנס שהאורחים ייהנו מהכיבוד במקום ולא ייקחו לביתם ונראה שאף בכמות קטנה זו דעתו. ביחס לשאלה ב', נראה שמותר לקחת לעצמו ככר לחם שוודאי תיזרק. וביחס לשאלה ג', יתכן ובעל המלון מקפיד על הדבר ולכן אין להקל אלא אם כן הדבר ברור שהוא אינו מקפיד או ששואלים במפורש. הרב עוזי נבו
שאלה: נטילת ידיים בבית הכסא: לכבוד הרב. בענין בית הכסא רציתי לשאול מספר שאלות: א. כיור שנמצא בחדר המקלחת והשרותים, ובנו מחיצה (דלת הזזה) בין הכיור לבין המקלחת והשרותים. האם מותר ליטול שם ידים לסעודה? ומה לגבי הברכה והניגוב? ב. כמו כן, באופן שמתלבשים באזור הכיור, האם יש בעיה עם הנטילה שם מצד שמגלים בו את הערוה? ג. האם יש להקפיד לסגור את דלת ההזזה בשעה שמתפנים שם? ד. במקומות ציבוריים שיש משתנה באותו חדר עם הכיור, האם יש על זה שם בית הכסא קבוע או עראי? (לכאורה, אין עושים שם גדולים) האם מותר ליטול שמה ידים ולנגב?
תשובה: א.דין חדרי שירותים בימינו שונה מאותם שהיו בעבר ומעיקר הדין לא שורה בהם רוח רעה. וזאת מפני: א. יש המדמים לשירותי פרסיים שההפרשות מתגלגלות לרשות אחרת (ברכות כו, א. שו"ע פג, ד). ב.לאסלה יש מחיצות אף שאין בגובהן 10 טפחים. (שם פג, א. שו"ת אור לציון א, א). ויש המצריכים בכל אופן, כהידור מחיצה, או צורת הפתח בין האסלה והאמבטיה לבין הכיור (ראה יבי"א ג, ב. חלק ז, כז). אבל בחדרי מקלחות בלבד מותר ליטול ידים. אם יש מחיצה בשירותים, לכל השיטות מותר ליטול ידים אך אסור לברך. ב. מותר. ג.גם צורת הפתח מספיקה. ד.במקומות ציבוריים נקיים, מותר. אך במקומות המלוכלכים ויש שתן על הריצפה וריח רע אסור ליטול ידים (פסקי תשובות סימן ד, הערה 188).